Sassa: Gesprekke begin van voor afArgieffoto Dit is ingesluit in hofdokumente wat Maandag deur Sassa by die konstitusionele hof ingedien is. Die taakspan het Sassa beveel om die nasionale tesourie te versoek om van die normale openbare finansreëls af te wyk ten einde onderhandelings ter elfder ure met CPS te regverdig. Die versoek sal in opdrag van Bathabile Dlamini, minister van maatskaplike ontwikkeling, ingedien word. Die taakspan bestaan uit Dlamini, Pravin Gordhan, minister van finansies, Jeff Radebe, minister in die presidensie, en die minister van staatsveiligheid, telekommunikasie, binnelandse sake en wetenskap en tegnologie. Wiseman Magasela, waarnemende hoof van Sassa, voer in die hofdokumente aan Sassa en CPS het vroeër vandeesmaand drie dae lank gesprek gevoer en in beginsel ooreengekom op ŉ nuwe tweejaarkontrak. Die ministeriële taakspan het egter volgens Magasela besluit die huidige onderhandelings met CPS moet van voor af begin en eers wanneer die tesourie toestemming gee vir ŉ afwyking. Dlamini en Gordhan verskil oor wie die toelae-betalings moet oorneem ná 31 Maart wanneer die kontrak met CPS verval. Dlamini hou vol CPS is die enigste betroubare opsie en dat Gordhan ŉ uitsondering moet maak en die kontrak moet goedkeur. Die tesourie het egter aangedui hy kan dit nie doen nie. Hoofregter Mogoeng Mogoeng het Sassa verlede week beveel om hofdokumente in te dien waarin hulle verduidelik hoekom hulle nie gereed is om die toelae-betalings op 1 April oor te neem nie en hoekom hulle so lank gevat het om te erken dat hulle nie gereed is nie. Sassa het die konstitusionele hof intussen gevra om die openbare beskermer (OB) toe te laat om gesamentlik die voorwaardes, bepaling en instelling van ŉ tussentydse kontrak met CPS te moniteer. Busisiwe Mkhwebane, die openbare beskermer, is intussen ook Maandag deur die DA versoek om die verhouding tussen Dlamini en CPS te ondersoek. Die huidige kontrak met CPS is in 2014 onwettig en ongeldig verklaar nadat bevind is die tenderproses was onreëlmatig.